CPF ส่งอาหารถึงมือ “บุคลากรแพทย์” รพ.ท่าสองยาง จ.ตาก ร่วมฝ่าวิกฤต “โควิด”
CPF ส่งอาหารถึงมือ “บุคลากรแพทย์” รพ.ท่าสองยาง จ.ตาก ร่วมฝ่าวิกฤต “โควิด”
19 ต.ค. 2563

นายแพทย์ธวัชชัย ยิ่งทวีศักดิ์ ผู้อำนวยการโรงพยาบาลท่าสองยาง อ.ท่าสองยาง จ.ตาก รับมอบอาหารสำเร็จรูป ในโครงการ “CPF ส่งอาหารจากใจ ร่วมต้านภัยโควิด-19” เป็นลำดับที่ 4 ของ จ.ตาก ให้บุคลากรทางการแพทย์ เพื่อเป็นกำลังใจแก่แพทย์ พยาบาล และเจ้าหน้าที่ที่ดำเนินงานตามมาตรการอย่างเข้มแข็ง ลงพื้นที่ตรวจประชาชน เพื่อสกัดกั้นการระบาดโควิด-19 จากประเทศเพื่อนบ้าน โดยมี นายมานพ หนูเทศ ผู้จัดการทั่วไป ภาคเหนือตอนล่าง 2 และพนักงาน บริษัท เจริญโภคภัณฑ์อาหาร จำกัด (มหาชน) หรือ CPF เป็นตัวแทนบริษัทฯ ส่งมอบ
โดยทีมเดลิเวอรี่ของซีพี เฟรชมาร์ท จัดส่งอาหารพร้อมทานให้ถึงมือบุคลากรทางการแพทย์ในโรงพยาบาลรัฐ ของ จ.ตาก รวม 5 แห่ง ซึ่งอยู่ติดชายแดนไทย-เมียนมา ได้แก่ โรงพยาบาลพบพระ โรงพยาบาลแม่ระมาด โรงพยาบาลแม่สอด โรงพยาบาลท่าสองยาง และเตรียมจัดส่งให้ โรงพยาบาลอุ้มผาง ต่อไป
ทั้งนี้ ซีพีเอฟ ในฐานะผู้ผลิตอาหารคุณภาพปลอดภัย ได้มีส่วนช่วยแบ่งเบาภาระของกระทรวงสาธารณสุข ตลอดจนร่วมเป็นส่วนหนึ่งในการช่วยเหลือคนไทยและประเทศให้ผ่านพ้นวิกฤตโควิด-19 มาตั้งแต่ช่วงต้นปี
โดยบริษัทฯ นำความเชี่ยวชาญด้านอาหาร มาช่วยแบ่งเบาภารกิจของทีมแพทย์ใน จ.ตาก อีกครั้ง เพื่อเติมกำลังกายและเป็นกำลังใจให้แพทย์ พยาบาล บุคลากรทางการแพทย์ และเจ้าหน้าที่ด่านหน้าที่เสียสละเผชิญความเสี่ยงในสถานการณ์นี้ เนื่องจาก จ.ตาก เป็นจังหวัดชายแดนที่ติดกับประเทศเมียนมา ซึ่งกำลังเผชิญกับการแพร่ระบาดโรคโควิด-19 อย่างหนัก